**Barne-, likestillings- og inkluderingsdepartementet 12. mai 2010**

**HØRINGSNOTAT**

**Forslag om utvidet bruk av politiattester i barnevernet – innføring av barneomsorgsattester (forslag til endringer i barnevernloven § 6-10)**

Innhold

[1 Innledning 3](#_Toc261265633)

[2 Politiregisterlovens regler om barneomsorgsattest 4](#_Toc261265634)

[2.1 Formål som begrunner bruk av barneomsorgsattest 4](#_Toc261265635)

[2.1.1 Formål etter politiregisterloven § 37 nr. 4 4](#_Toc261265636)

[2.1.2 Formål etter politiregisterloven § 37 nr. 5 5](#_Toc261265637)

[2.2 Avgrenset eller uttømmende attest 5](#_Toc261265638)

[2.2.1 Avgrenset attest - barneomsorgsattest begrunnet i formål som nevnt i politiregisterloven § 37 nr. 4 5](#_Toc261265639)

[2.2.2 Uttømmende attest - barneomsorgsattest begrunnet i formål som nevnt i politiregisterloven § 37 nr. 5 5](#_Toc261265640)

[2.3 Straffebud som inngår i avgrenset barneomsorgsattest 5](#_Toc261265641)

[2.4 Konsekvenser av merknader på attesten 6](#_Toc261265642)

[2.5 Om utenlandske politiattester 6](#_Toc261265643)

[2.6 Etterfølgende opplysninger 6](#_Toc261265644)

[3 I hvilke tilfeller skal politiattest kreves etter barnevernloven ? 7](#_Toc261265645)

[3.1 Gjeldende rett 7](#_Toc261265646)

[3.2. Når skal det kreves avgrenset attest ? 7](#_Toc261265647)

[3.3 Når skal det kreves uttømmende attest ? 8](#_Toc261265648)

[4 Hvilke straffebud skal inngå i avgrenset attest? 9](#_Toc261265649)

[4.1 Gjeldende rett 9](#_Toc261265650)

[4.2 Bør politiattest etter barnevernloven inneholde de samme straffebud som fremgår av politiregisterloven ? 10](#_Toc261265651)

[5 Konsekvenser etter barnevernloven av merknader på attesten 11](#_Toc261265652)

[5.1 Gjeldende rett 11](#_Toc261265653)

[5.2 Forslag til konsekvenser av merknader på avgrenset attest 11](#_Toc261265654)

[5.3 Forslag til konsekvenser i barnevernloven av merknader på uttømmende attest 13](#_Toc261265655)

[6 Om vandelskontroll av utlendinger 13](#_Toc261265656)

[7 Forslag til endringer i forskriften om politiattester 15](#_Toc261265657)

[8 Økonomiske og administrative konsekvenser 15](#_Toc261265658)

[9 Endringsforslagene 16](#_Toc261265659)

[9.1 Forslag til endringer i barnevernloven § 6-10 16](#_Toc261265660)

[9.2 Forslag til endringer i forskrift 15. oktober 1999 nr. 1090 16](#_Toc261265661)

# 1 Innledning

Stortinget sluttet seg 11. mars 2010 ved behandlingen av Prop 12 L (2009-2010) jf. Ot. prp.

nr. 108 (2008-2009) til Justisdepartementets forslag om ny politiregisterlov, se Innst. 139 L

(2009-2010). Ny lov om behandling av opplysninger i politiet og påtalemyndigheten

(politiregisterloven) vil erstatte dagens lov om strafferegistrering fra 1971. I følge

Justisdepartementet vil politiregisterloven tre i kraft i løpet av 2011.

I dette høringsnotatet foreslås endringer i barnevernloven § 6-10 om krav til politiattest.

Forslaget bygger på politiregisterlovens regler om barneomsorgsattest, se

politiregisterloven § 39. Barneomsorgsattest er politiattest for personer som skal ha omsorg for eller oppgaver knyttet til mindreårige. Formålet med barneomsorgsattest er å beskytte mot overgrep eller alvorlig, skadelig innflytelse på mindreårige. Dette er en videre målsetting enn etter dagens regler, der det primære målet er å forhindre fare for seksuelt misbruk fra personer som tidligere har begått seksuelle overgrep mot barn. I Innst. 139 L (2009-2010) fremgår at komiteen slutter seg til at vandelskontroll også skal omfatte seksualforbrytelser mot voksne, samt annen grov volds- og narkotikakriminalitet.

Etter Barne-, likestillings- og inkluderingsdepartementets oppfatning er det viktig at

politiattester fra personer som skal utføre oppgaver i barnevernet følger det bredere formål

som reglene om barneomsorgsattest i politiregisterloven legger opp til. Vurderingene som

ligger til grunn for ny politiregisterlov bør derfor gjenspeiles i barnevernlovens bestemmelser.

Det overordnede hensyn er å beskytte barn og unge mot alvorlige fysiske overgrep og alvorlig

skadelig innflytelse. Departementet foreslår derfor endringer i barnevernloven som kan tre i

kraft før politiregisterloven trer i kraft.

Forslagene innebærer at kravet til politiattestenes innhold i barnevernloven § 6-10 tilpasses

politiregisterlovens regler om barneomsorgsattest. I tillegg foreslås å utvide plikten til å kreve

politiattest til å gjelde alle som utfører oppgaver i barnevernet, når oppgaven innebærer

direkte kontakt med barn og unge som omfattes av loven. Det foreslås videre innført krav om

utvidet og uttømmende politiattest for personer som skal ha heldøgns omsorgsansvar for

mindreårige, i første rekke fosterforeldre. Høringsnotatet inneholder også forslag til hvilke

konsekvenser anmerkninger på attestene skal få. I tillegg drøftes spørsmålet om det bør innføres krav om forutgående botid, som erstatning for tilfredsstillende vandelskontroll, for utlendinger utenfor EØS-området. Det foreslås for øvrig endringer i forskrift 15.

oktober 1999 nr. 1090 om politiattest i henhold til barnevernloven.

# 2 Politiregisterlovens regler om barneomsorgsattest

Den sentrale bestemmelsen om barneomsorgsattest er tatt inn i politiregisterloven § 39:

§ 39. Politiattest for personer som skal ha omsorg for eller oppgaver

knyttet til mindreårige (barneomsorgsattest)

På politiattest som er begrunnet i formål som nevnt i § 37 første ledd nr. 4 skal det anmerkes om

personen er siktet, tiltalt, har vedtatt forelegg eller er dømt for overtredelse av straffeloven §§ 162, 192,

193, 194, 195, 196, 197, 199, § 200 annet ledd, § 201 første ledd bokstav c, §§ 201 a, 203, 204 a, 219,

224, § 229 annet og tredje straffalternativ, §§ 231, 233 og 268 jf. 267. Overtredelse av straffeloven §§

192, 193, 194, 195, 196, 197, 199, § 200 annet ledd, § 201 første ledd bokstav c, §§ 201 a, 204 a og

233 skal anmerkes i samsvar med § 41 nr. 1. Overtredelse av straffeloven §§ 162, 203, 219, 224, § 229

annet og tredje straffalternativ, §§ 231 og 268 jf. 267 skal anmerkes i samsvar med § 40.

Det må foreligge særlige grunner for at det i forskrift gitt i medhold av annen lovgivning skal kunne

innføres krav om flere eller færre straffebestemmelser enn de som følger av første ledd.

Politiattest som er begrunnet i formål som nevnt i § 37 første ledd nr. 5 kan være uttømmende og utvidet, jf. § 41, dersom det følger av annen lovgivning.

## 2.1 Formål som begrunner bruk av barneomsorgsattest

Politiregisterloven § 39 henviser til politiregisterloven § 37 første ledd som regulerer formål

som berettiger bruk av politiattest.

Det heter i § 37 første ledd at politiattest jf. 36 første ledd nr. 1 bare kan brukes for å utelukke

fysiske og juridiske personer fra stilling, virksomhet, aktivitet eller annen funksjon.

Politiattest benyttes altså bare dersom en person skal utføre nærmere bestemte oppgaver.

Barneomsorgsattester kan bare kreves begrunnet i formål som nevnt i politiregisterloven § 37

nr. 4 og nr. 5:

§ 37. Formål som berettiger bruk av politiattest

Politiattest, jf. § 36 første ledd nr. 1, kan bare brukes for å utelukke fysiske og juridiske personer fra

stilling, virksomhet, aktivitet eller annen funksjon dersom ……

4. utelukkelse kan forhindre at personer begår overgrep mot eller har skadelig innflytelse på

mindreårige, eller bidrar til å øke tilliten til at mindreårige tas hånd om av skikkede personer,

5. den kan bidra til å sikre at en person som skal adoptere eller over tid eller jevnlig skal ha

heldøgns omsorgsansvar for mindreårige, er egnet for oppgaven

### 2.1.1 Formål etter politiregisterloven § 37 nr. 4

Formål som nevnt i § 37 nr. 4 er å beskytte barn og unge mot å komme i tillits- eller

avhengighetsforhold til personer som kan påføre dem skader og/eller svært uheldig

påvirkning. Formålet med barneomsorgsattesten er altså å forhindre at personer som skal ha

oppgaver overfor mindreårige, skal begå overgrep mot eller ha skadelig innflytelse på barna.

Dette er et videre formål enn dagens regler som primært er rettet inn på å beskytte

mindreårige mot seksuelle overgrep.

Formålet er videre å bidra til å øke tilliten til at barn og unge tas hånd om av trygge voksne

personer, når de ivaretas av andre enn foreldrene. En stor andel barn og unge tilbringer i dag

mye tid sammen med andre enn sine foreldre. Noen har dessuten behov som gjør at de i

forskjellig grad mottar tjenester fra offentlige hjelpeinstanser (helsevesen, barnevern mv.).

Barneomsorgsattest begrunnet i dette formålet skal være avgrenset, se kap. 2.2.

### 2.1.2 Formål etter politiregisterloven § 37 nr. 5

Barneomsorgsattest kan også kreves begrunnet i formål som nevnt i § 37 nr. 5, dvs. når

attesten kan bidra til å sikre at en person som skal adoptere eller over tid eller jevnlig skal ha

heldøgns omsorgsansvar for mindreårige, er egnet for oppgaven. Dette gjelder personer som

skal ha en særlig tett tilknytning til barn, for eksempel adoptivforeldre, fosterforeldre og

foreldre i avlastingshjem. Formålet med slik attest er å bidra til å sikre at vedkommende er

egnet for oppgaven.

Barneomsorgsattest begrunnet i dette formålet skal være uttømmende, se kap. 2.2.

## 2.2 Avgrenset eller uttømmende attest

Hvilket formål som begrunner politiattesten er bestemmende for hvilken type attest som kan

kreves.

### 2.2.1 Avgrenset attest - barneomsorgsattest begrunnet i formål som nevnt i politiregisterloven § 37 nr. 4

Hovedregelen etter politiregisterloven § 39 er at det skal stilles krav om *avgrenset* politiattest

for personer som skal ha oppgaver overfor mindreårige. Dette innebærer at attesten bare vil

vise overtredelser av nærmere angitte straffebud. Kontrollen vil da ikke omfatte flere

straffebud enn nødvendig for å oppnå formålet med politiattesten. Attesten omfatter straffbare

handlinger som anses relevante i forhold til formålet om å beskytte barn og unge;

seksualforbrytelser, volds- og ransforbrytelser og narkotikaforbrytelser, se nærmere omtale i

pkt. 2.3.

Politiattesten skal videre som hovedregel være *utvidende*, det vil si at det på attesten skal

anmerkes både om personen er siktet, tiltalt, har vedtatt forelegg eller er dømt for overtredelse

av de angitte straffebestemmelsene. Dette betyr at også verserende saker tas med.

Med hensyn til *tidsbegrensning* skal reaksjoner i forhold til seksualforbrytelser og drap

anmerkes uten avgrensning i tid i samsvar med politiregisterloven § 41 nr. 1. Brudd på de

øvrige angitte straffebestemmelser skal anmerkes med de begrensninger som følger av

politiregisterloven § 40 om ordinær attest. For sistnevnte straffebestemmelser er hovedregelen

at reaksjoner anmerkes i 3 år, jf. § 40 nr. 5.

### 2.2.2 Uttømmende attest - barneomsorgsattest begrunnet i formål som nevnt i politiregisterloven § 37 nr. 5

Ved krav om politiattest for personer som skal adoptere eller over tid eller jevnlig skal ha

heldøgns omsorgsansvar, kan det kreves *uttømmende og utvidet* attest i særlovgivningen. På

uttømmende politiattest skal alle straffer, andre strafferettslige reaksjoner og andre tiltak som

er registrert i reaksjonsregisteret som følge av lovbrudd, anmerkes uten tidsbegrensning.

## 2.3 Straffebud som inngår i avgrenset barneomsorgsattest

De avgrensede barneomsorgsattestene skal omfatte seksualforbrytelser, volds- og

ranskriminalitet og overtredelser av narkotikalovgivningen.

De aktuelle bestemmelsene listes opp i § 39. De aktuelle straffebudene er: straffeloven §§ 162

(narkotikaforbrytelser), 192 (voldtekt), 193 (seksuell omgang ved misbruk av stilling,

avhengighetsforhold eller tillitsforhold mv.), 194 (seksuell omgang med innsatt/en som er

plassert i anstalt/institusjon under kriminalomsorgen, politiet eller barnevernet og som der står

under vedkommendes myndighet/oppsikt), 195 (seksuell omgang med barn under 14 år), 196

(seksuell omgang med barn under 16 år), 197 (incest), 199 (seksuell omgang med fosterbarn,

pleiebarn, stebarn mv.), § 200 annet ledd (seksuell handling med barn under 16 år),

§ 201 første ledd bokstav c (uanstendig atferd i nærvær av barn under 16 år), §§ 201 a

(grooming), 203 (seksuell omgang eller handling med person under 18 år mot vederlag),

204 a (rammer barnepornografi), 219 (mishandling i nære relasjoner), 224 (menneskehandel), § 229 annet og tredje straffalternativ (ramme tilfeller der handlinger påfører offeret skader av et visst omfang og der handlingen resulterer i at offeret dør eller påføres betydelig skade på legemet eller helbred), §§ 231(rammer voldshandlinger som er enda grovere),

233(forsettlig drap) og 268 jf. 267 (simpelt og grovt ran).

Politiregisterloven § 39 annet ledd gir hjemmel for i forskrift gitt i medhold av annen

lovgivning, å innføre krav om flere eller færre straffebud i forskrift. Dette forutsetter at det

foreligger særlige grunner.

## 2.4 Konsekvenser av merknader på attesten

På samme måte som hjemmelen for å kreve barneomsorgsattest må fremgå av

særlovgivningen, må også konsekvenser av anmerkninger på attesten vurderes på det enkelte

område. Det kan være behov for ulike regler med hensyn til hvilke konsekvenser en merknad

på attesten skal få, avhengig av hvilken sektor man opererer på og hvilke straffebud

overtredelsen gjelder. Også konsekvenser av merknad på politiattest for personer som skal

adoptere eller over tid eller jevnlig ha heldøgns omsorgsansvar for mindreårige, må reguleres

i spesiallovgivningen.

I proposisjonen uttales at det vil være hensiktsmessig å tilstrebe en harmonisering, hvor det er

aktuelt, i forhold til hvilke konsekvenser en anmerkning på attesten skal få. Dette kan for

eksempel gjøres ved en bestemmelse slik foreslått i høringsnotatet. I høringsnotatet uttales at

det anses som ønskelig at det gis ensartede regler for de tilfellene der anmerkningene fører til

et ansettelsesforbud. Det foreslås at dette kan gjøres med følgende lovtekst: ”*Person med*

*anmerkning knyttet til straffeloven §§ 192, 193, 195, 196, 199, 200 andre ledd, 201 første*

*ledd bokstav c, 201 a og 204 a skal ikke få adgang til å ha oppgaver overfor mindreårige*”.

## 2.5 Om utenlandske politiattester

Krav om politiattest vil i utgangspunktet si norsk politiattest med opplysninger fra det norske

strafferegisteret. I politiregisterloven § 36 første ledd nr. 1 presiseres at politiattest utstedt i

annet EØS-land likestilles med norsk politiattest.

I politiregisterloven § 36 tredje ledd heter det at det i lov eller i forskrift gitt i medhold av lov

kan stilles krav om inntil 5 års botid i Norge dersom det i forbindelse med vandelskontroll

ikke kan fremlegges norsk politiattest eller politiattest fra EØS-land. Forutsetningen er at

vesentlige samfunnshensyn tilsier det. Det legges altså opp til at det i særlovgivningen skal

kunne stilles krav om inntil 5 års botid. Det presiseres at et slikt krav ikke kan innføres for

EØS- borgere.

## 2.6 Etterfølgende opplysninger

Etter politiregisterloven § 43 kan brukeren av tidligere utstedt politiattest få utlevert nye

opplysninger av betydning, dersom vilkårene for utstedelse av politiattest fortsatt er til stede.

Det kan ikke utleveres andre opplysninger enn de som fremgår av hjemmelsgrunnlaget for

utstedelse av den opprinnelige attesten. Denne regelen ivaretar behovet for opplysninger om

eventuelle straffbare forhold som har funnet sted etter ansettelsen.

# 3 I hvilke tilfeller skal politiattest kreves etter barnevernloven ?

## 3.1 Gjeldende rett

Barnevernloven § 6-10 ble innført med virkning fra 1. november 1999. Formålet var å hindre

seksuelle overgrep mot barn som mottar tiltak fra barneverntjenesten.

Etter barnevernloven § 6-10 første ledd ***skal*** det kreves politiattest av den som skal ansettes i

barneverntjenesten, jf. § 2-1. I § 1 i forskrift 15. oktober 1999 nr. 1090 om politiattest i

henhold til barnevernloven, presiseres at kravet bare gjelder personer som utfører arbeid etter

lov om barneverntjenester § 2-1.

Etter barnevernloven § 6-10 annet ledd første punktum ***skal*** den som skal ansettes i en

institusjon som er omfattet av § 5-1, eller i et statlig senter for foreldre og barn, i en privat

eller kommunal institusjon eller et senter for foreldre og barn som er godkjent etter § 5-8, eller

et omsorgssenter for mindreårige etter kapittel 5 A, legge fram tilfredsstillende politiattest. I

forskrift om politiattest etter barnevernloven § 2 annet ledd presiseres at dersom eier av privat

institusjon eller omsorgssenter for mindreårige skal arbeide eller oppholde seg regelmessig i

institusjonen eller omsorgssenteret, skal vedkommende legge fram tilfredsstillende

politiattest.

Etter barnevernloven § 6-10 annet ledd annet punktum jf. forskriften § 2 første ledd ***kan*** det

kreves politiattest også fra andre som utfører oppgaver for institusjonen, senteret for foreldre

og barn eller omsorgssenteret for mindreårige når vedkommende har direkte kontakt med barn

og unge eller foreldre som oppholder seg der.

Etter barnevernloven § 6-10 tredje ledd jf. forskriften § 3 ***skal*** det kreves politiattest for

fosterforeldre. Den eller de som skal godkjennes som fosterforeldre, jf. § 4-22, skal legge

fram tilfredsstillende politiattest. Det ***kan*** kreves politiattest også fra andre som bor i

fosterhjemmet.

Det ***kan*** etter barnevernloven § 6-10 fjerde ledd kreves politiattest fra støttekontakter,

tilsynsførere, private som tar i mot barn som avlastningstiltak og andre som utfører oppgaver

for barneverntjenesten som ledd i hjelpetiltak etter § 4-4. I forskriften § 4 presiseres at når

oppgaven innebærer direkte kontakt med barn og unge som omfattes av loven, ***bør*** politiattest

i alle tilfeller kreves fremlagt.

Som redegjort for i kapittel 2.1 angir politiregisterloven § 37 formål som berettiger bruk av

politiattest ”for å utelukke fysiske og juridiske personer fra stilling, virksomhet, aktivitet eller

annen funksjon”. Det er bare i tilfeller som faller inn under formålene i § 37 nr. 4 og 5 det kan gis hjemmel for å kreve barneomsorgsattest jf. politiregisterloven § 39.

## 3.2. Når skal det kreves avgrenset attest ?

BLD legger til grunn at hjemlene for å kreve politiattest etter barnevernloven § 6-10 første,

andre og fjerde ledd som hovedregel omfatter situasjoner som faller inn under formålet i

politiregisterloven § 37 nr. 4. Formålet med å kreve politiattest i slike tilfeller vil være å

forhindre at personer begår overgrep mot eller har skadelig innflytelse på mindreårige, eller

bidra til å øke tilliten til at mindreårige tas hånd om av skikkede personer. Departementet

foreslår derfor at det er barneomsorgsattest i samsvar med politiregisterloven § 39 første ledd

(avgrenset attest) som skal legges fram i disse tilfellene.

Private som tar i mot barn som avlastningstiltak jf barnevernloven § 6-10 fjerde ledd, vil

imidlertid falle inn under formålet i politiregisterloven § 37 nr. 5 når avlastingen innebærer

heldøgnsopphold. Departementet foreslår derfor at det for denne gruppen kreves uttømmende

attest etter politiregisterloven § 39 tredje ledd, se pkt. 3.3 nedenfor.

For å sikre at vandelskontroll foretas av alle som har oppgaver overfor mindreårige i

barnevernet, foreslår departementet samtidig å presisere kravet om å fremlegge politiattester

fra støttekontakter, tilsynsførere og andre som utfører oppgaver for barneverntjenesten som

ledd i hjelpetiltak jf. barnevernloven § 6-10 fjerde ledd. Etter dagens regler ***kan*** politiattest

kreves fremlagt i slike tilfeller. I forskriften § 4 presiseres at når oppgaven innebærer direkte

kontakt med barn og unge som omfattes av loven, ***bør*** politiattest i alle tilfeller kreves

fremlagt. I retningslinjene heter det at dersom arbeidet eller oppgaven innebærer slik direkte

kontakt med barnet/ungdommen at det foreligger en objektiv mulighet for at hun eller han kan

bli utsatt for seksuelle overgrep, bør politiattest i alle tilfeller kreves. Bakgrunnen for dagens

skjønnsregel er at ikke alle hjelpetiltak er av en slik art at de innebærer kontakt med barn og

unge. Dette dreier seg imidlertid om et fåtall av tilfellene, og de fleste som utfører oppgaver

for barnevernet som faller inn under fjerde ledd omfattes altså allerede av kriteriene for når

politiattest bør kreves. Å omgjøre kravet til ”skal”, vil på denne bakgrunn forenkle

regelverket. Selv om hjelpetiltaket skulle være av en slik art at det ikke innebærer direkte

kontakt med barn og unge, vil formålet med hjelpetiltaket være å bedre omsorgssituasjonen

for barn. Departementet finner derfor at oppgaven uansett faller inn under formålet i

politiregisterloven § 37 nr. 4 med vekt på hensynet til tilliten til tjenesten. Departementet

foreslår på denne bakgrunn at kravet om politiattest gjøres absolutt slik at det ***skal*** kreves

avgrenset politiattest i samsvar med politiregisterloven § 39 første ledd fra støttekontakter,

tilsynsførere og andre som utfører oppgaver for barneverntjenesten som ledd i hjelpetiltak

etter § 4-4.

Departementet foreslår også å presisere kravet om å fremlegge politiattest for personer som

utfører oppgaver på institusjon. I henhold til barnevernloven § 6-10 annet ledd annet punktum

jf. forskriften § 2 første ledd, ***kan*** det kreves politiattest av personer som utfører oppgaver for

institusjon, senter for foreldre og barn eller omsorgssenter for mindreårige når vedkommende

har direkte kontakt med barn og unge eller foreldre som oppholder seg der. I dagens

retningslinjer uttales følgende: ”har vedkommende oppgaver i eller for institusjonen som kan

innebære direkte kontakt med barn og unge på linje med det de ansatte har, vil det – objektivt

sett – være en mulighet for at seksuelle overgrep mot barn og unge kan finne sted. I slike

tilfeller ***bør*** politiattest kreves”. Departementet foreslår også her å endre dagens regel slik at

det ***skal*** kreves avgrenset politiattest etter politiregisterloven § 39 første ledd når

vedkommende har direkte kontakt med barn og unge eller foreldre som oppholder seg der.

Forslaget innebærer ingen generell plikt til å fremlegge politiattest for alle som utfører

oppgaver for institusjon. Oppgaver for institusjon vil omfatte et vidt spekter og også omfatte

tekniske forhold eller drift. Det sentrale vurderingstema er om oppgaven gir ”direkte kontakt”

med beboerne. Avgjørende må være om oppgaven gir en posisjon som gjør det mulig å

opparbeide seg et tillitsforhold til barnet. Sentrale kriterier er om vedkommende har slike

oppgaver jevnlig eller over tid.

## 3.3Når skal det kreves uttømmende attest ?

Barnevernloven § 6-10 tredje ledd gjelder fosterforeldre. Dette er personer som over tid eller

jevnlig skal ha heldøgns omsorgsansvar for mindreårige og disse tilfellene faller således inn

under formålet i politiregisterloven § 37 nr. 5. I politiregisterloven § 39 tredje ledd gis

hjemmel for å kreve uttømmende og utvidet politiattest når formålet er å sikre at en person

som over tid eller jevnlig skal ha heldøgns omsorgsansvar for mindreårige, er egnet for

oppgaven. Som redegjort for i kap. 2 er utvidet og uttømmende attest en politiattest der

reaksjoner på overtredelse av samtlige straffebud anmerkes uten tidsbegrensning. I tillegg vil

verserende saker anmerkes.

Departementet foreslår at politiattest i samsvar med politiregisterloven § 39 tredje ledd skal

kreves av fosterforeldre. Et krav om uttømmende politiattest er særlig begrunnet overfor

personer som skal ha heldøgns omsorgsansvar for mindreårige i sitt private hjem hvor det

offentliges mulighet for innsyn og kontroll er begrenset. Forslaget vil omfatte alle typer

fosterhjem, både kommunale og statlige. Departementet foreslår videre at kravet også skal

gjelde private som tar i mot barn som heldøgns avlastingstiltak.

Det foreslås at barnevernloven § 6-10 tredje ledd angir i hvilke tilfeller det er aktuelt å kreve

slik uttømmende politiattest.

Etter barnevernloven § 6-10 tredje ledd siste punktum kan det kreves politiattest også fra

andre som bor i fosterhjemmet. I dagens retningslinjer vises til at bakgrunnen for at krav om

politiattest ikke er obligatorisk i disse tilfellene, er at det i praksis vil kunne by på vanskelige

avgrensninger å ta stilling til om en person bor i familiens hjem eller bare oppholder seg der

mye og ofte. Videre vil det i enkelte tilfeller åpenbart ikke være ønskelig eller behov for å

kreve politiattest fra andre husstandsmedlemmer. Det skal derfor i disse tilfellene foretas en

skjønnsmessig vurdering av behovet. Departementet foreslår å videreføre denne regelen.

Departementet foreslår videre at det er avgrenset politiattest etter

politiregisterloven § 39 første ledd som i så fall kan kreves i disse tilfellene, og ikke uttømmende attest etter politiregisterloven § 39 tredje ledd.

# 4 Hvilke straffebud skal inngå i avgrenset attest?

## 4.1 Gjeldende rett

Barnevernloven § 6-10 femte ledd bestemmer i dag hvilke straffebestemmelser og reaksjoner

som skal anmerkes i attesten. Etter barnevernloven § 6-10 femte ledd skal politiattesten vise

om vedkommende er siktet, tiltalt, ilagt forelegg eller er dømt for brudd på straffeloven §§

193, 194, 195, 196, 197, 199, 200 annet ledd, 201 bokstav c, 203 og 204a. Dagens regel gir

altså hjemmel for å kreve en avgrenset politiattest. At politiattesten skal vise om personer er

siktet eller tiltalt for overtredelse av de nevnte straffebud, innebærer at også verserende saker

skal framgå. I forskriften blir det presisert at overføring til konfliktråd, påtaleunnlatelser og

henlagte siktelser og tiltaler ikke skal framgå av attesten, jf. § 5 annet ledd.

Som redegjort for i kapittel 2, bygger ny politiregisterlov på tilsvarende prinsipp ved at § 39

første ledd angir hvilke straffebestemmelser og reaksjoner som skal anmerkes på avgrenset

barneomsorgsattest. I henhold til nevnte bestemmelse

”skal det anmerkes om personen er siktet, tiltalt, har vedtatt forelegg eller er dømt for overtredelse av straffeloven §§ 162, 192, 193, 194, 195, 196, 197, 199, § 200 annet ledd, § 201

første ledd bokstav c, §§ 201 a, 203, 204 a, 219, 224, § 229 annet og tredje

straffalternativ, §§ 231, 233 og 268 jf. 267.”

Som følge av det utvidede formålet, omfatter de nye reglene i politiregisterloven flere straffebestemmelser enn dagens regel i barnevernloven. Reaksjonene som skal anmerkes er imidlertid de samme i politiregisterloven som etter dagens barnevernlov.

Etter politiregisterloven § 39 første ledd skilles videre mellom bestemmelser som skal

anmerkes med og uten tidsbegrensning. Bestemmelser som skal anmerkes uten

tidsbegrensning omfatter seksualforbrytelser og drap; straffeloven §§ 192, 193, 194, 195, 196,

197, 199, § 200 annet ledd, § 201 første ledd bokstav c, §§ 201 a, 204 a og 233. Overtredelse

av straffeloven §§ 162, 203, 219, 224, § 229 annet og tredje straffalternativ, §§ 231 og 268 jf.

267 skal anmerkes med tidsbegrensning. Med unntak av straffeloven § 203 som gjelder

seksuell omgang eller handling med person under 18 år mot vederlag, gjelder dette

voldsforbrytelser, ran og narkotikakriminalitet.

Tidsbegrensning innebærer at reaksjoner som er avsluttet mer enn 10 år tilbake i tid ikke skal

anmerkes. Ubetinget fengsel inntil 6 måneder, betinget fengsel eller bøter skal imidlertid ikke

anmerkes når reaksjonen er ilagt mer enn 3 år tilbake i tid. Lovbrudd begått av person under

18 år skal ikke anmerkes når lovbruddet har medført dom på betinget fengsel eller bot og er

begått mer enn 2 år før politiattesten utstedes.

## 4.2 Bør politiattest etter barnevernloven inneholde de samme straffebud som fremgår av politiregisterloven ?

Ny politiregisterlov § 39 første ledd angir hvilke straffebestemmelser som skal anmerkes på

avgrenset attest (barneomsorgsattest). Et sentralt formål med bestemmelsen er å skape en mer enhetlig regulering av ordningene med politiattest for personer som skal utføre oppgaver overfor mindreårige. Stortinget har ved behandlingen av politiregisterloven sluttet seg til det utvalget av straffebestemmelser som skal tas med. Departementet legger derfor til grunn at straffebudene som fremgår av politiregisterloven § 39 første ledd som hovedregel skal være bestemmende for innholdet i avgrenset politiattest som kreves med hjemmel i barnevernloven, se kap.3.2.

Politiregisterloven § 39 annet ledd åpner samtidig for at det skal kunne innføres krav om flere

eller færre straffebestemmelser enn de som følger av første ledd hvis særlige grunner

foreligger.

Barne,- likestillings- og inkluderingsdepartementet viser til Stortingets behandling av spørsmålet om hvorvidt overtredelse av legemiddelloven (bruk og besittelse av narkotika) bør anmerkes i barneomsorgsattest. Stortinget sluttet seg til Justisdepartementets forslag om at brudd på legemiddelloven ikke skal inkluderes. I Ot. prp. nr. 108 (2008-2009) uttaler Justisdepartementet følgende:

*”Flere av høringsinstansene påpeker at brudd på legemiddelloven er av en*

*annen karakter enn brudd på de øvrige bestemmelsene som skal anmerkes, og at*

*hensynet til resosialisering her bør vektlegges i større grad. Flere av de*

*høringsinstansene som ikke har innvendinger mot forslaget understreker imidlertid at de*

*støtter forslaget fordi anmerkningen bare vises i to år. På bakgrunn av de endringer som*

*er foreslått i lovforslag til § 40 (ordinær politiattest) utvides dette tidsrom fra to til tre år,*

*slik at forutsetningen for forslaget også av den grunn er endret. Endelig vises det til*

*endringen i § 40 (ordinær politiattest), hvoretter det bare skal anmerkes ilagte bøter for*

*overtredelse av straffbare forhold som har en strafferamme på mer enn seks måneder,*

*jf. nærmere om dette i punkt 12.6.4. Som følge av dette vil brudd på legemiddelloven*

*§ 31, jf. § 24 første ledd som straffes med bøter, uansett ikke bli anmerket på*

*politiattester, idet strafferammen i den nevnte bestemmelsen er begrenset til seks*

*måneder. Dette innebærer at personer som er ilagt bøter for brudd på legemiddelloven*

*vil få utstedt en politiattest uten anmerkning.”*

Justisdepartementet viser videre i proposisjonen til at politiet likevel kan varsle arbeidsgiver i tilfeller der en person gjentatte ganger kommer i politiets søkelys på grunn av rusmidler, slik at man kan fange opp de tilfellene der en person ikke kan anses skikket til å ha omsorg for barn.

Barne-, likestillings- og inkluderingsdepartementet viser til at det alltid vil kunne reises spørsmål ved om andre straffebud enn de som omfattes av politiregisterloven § 39 første ledd bør tas med. Etter departementets oppfatning, bør dette primært drøftes som eventuelle forslag til endringer i politiregisterloven. For så vidt gjelder brudd på

legemiddelloven § 31 jf. § 24 første ledd (bruk og besittelse av narkotika), vises for øvrig til Justisdepartementets presisering av at straff i form av bøter uansett ikke vil bli anmerket. Personer som har overtrådt legemiddelloven vil også ofte i praksis ha gjort seg skyldig i overtredelse av straffeloven § 162 (narkotikaforbrytelser), som anmerkes. Dette reduserer den praktiske betydningen av å inkludere brudd på legemiddelloven i barneomsorgsattesten.

Departementet foreslår på denne bakgrunn at avgrenset politiattest som kreves etter barnevernloven (barneomsorgsattest), skal omfatte de samme straffebud som fremgår av politiregisterloven § 39 første ledd. Det vises til forslag til endring i barnevernloven § 6-10 første og annet ledd.

# 5 Konsekvenser etter barnevernloven av merknader på attesten

## 5.1 Gjeldende rett

Etter barnevernloven § 6-10 sjette ledd er den som er ilagt forelegg eller dømt for overtredelse

som nevnt i femte ledd, utelukket fra å utføre arbeid eller oppgaver som omhandlet i denne

bestemmelsen. Straffebudene som omfattes er straffeloven §§ 193, 194, 195, 196, 197, 199,

200 annet ledd, 201 bokstav c, 203 og 204a. I henhold til barnevernloven § 6-10 femte ledd

skal politiattesten også vise om vedkommende er siktet eller tiltalt. I slike tilfeller kan

imidlertid vedkommende tilbys stillingen eller oppdraget dersom siktelsen eller tiltalen senere

blir frafalt eller dersom vedkommende senere blir frifunnet.

Ny politiregisterlov legger opp til at spørsmålet om konsekvensene av anmerkningen fortsatt

skal reguleres i særlovgivningen. I proposisjonen uttales at det vil være hensiktsmessig å

tilstrebe en harmonisering, hvor det er aktuelt, i forhold til hvilke konsekvenser en

anmerkning på attesten skal få. Dette kan for eksempel gjøres ved en bestemmelse slik

foreslått i høringsnotatet: ”Person med anmerkning knyttet til straffeloven §§ 192, 193, 195,

196, 197, 199, 200 andre ledd, 201 første ledd bokstav c, 201 a og 204 a skal ikke få adgang

til å ha oppgaver overfor mindreårige.”

## 5.2 Forslag til konsekvenser av merknader på avgrenset attest

Formålet med å utvide antallet straffebestemmelser som attesten skal omfatte, er å utvide

beskyttelsen mot overgrep eller alvorlig, skadelig innflytelse på mindreårige. Det fremgår av

odelstingsproposisjonen at de aktuelle straffebestemmelsene er tatt inn etter en grundig

avveining mellom hensynene til beskyttelse av barnet og hensynet til resosialisering av

personer som har begått lovbrudd. Straffebestemmelsene attesten omfatter, er vurdert å

ramme handlinger som er særlig alvorlige i relasjon til mindreårige.

Spørsmålet er likevel om samtlige anmerkninger på attesten skal medføre utelukkelse fra

oppgaver overfor mindreårige, eller om det i enkelte tilfeller skal åpnes for en viss grad av

skjønn med hensyn til den enkelte persons skikkethet. I Ot.prp. nr. 108 (2008-2009) kap. 12.5

fremgår at de fleste høringsinstanser var åpne for at særlovgivningen skulle åpne for en viss

bruk av skjønn fra arbeidsgivers side.

Barne-, likestillings- og inkluderingsdepartementet ser at anmerkninger på slik politiattest i

praksis lett vil kunne føre til at den aktuelle søkeren utelukkes fra arbeid. Departementet viser

i den forbindelse til Riksadvokatens høringsuttalelse der følgende uttales: ”*Det vil være*

*vanskelig å foreta en vurdering av hvilken risiko den aktuelle arbeidstaker representerer og*

*de fleste arbeidsgivere vil nok derfor kvie seg for å ta sjansen på å ansette en person med*

*anmerkninger…Etter riksadvokatens syn bør en formentlig ta konsekvensen av denne*

*påregnelige realiteten, slik at merknader utelukker søkeren fra den type arbeid barneattesten*

*gjelder. Dette synspunktet har implikasjoner for hvilke lovbrudd som bør fremkomme:*

*Attestene bør bare ha med lovbrudd som man mener skal ha en slik absolutt sperrende*

*funksjon.* ” Riksadvokaten var på denne bakgrunn skeptisk til å innta overtredelser av

straffeloven § 162 og legemiddelloven.

Barne- likestillings- og inkluderingsdepartementet foreslår at anmerkninger som gjelder

seksuelle overgrep alltid skal føre til utelukkelse fra oppgaver overfor mindreårige, dvs.

overtredelser av straffeloven §§ 192, 193, 195, 196, 197, 199, 200 andre ledd, 201 første ledd

bokstav c, 201 a og 204 a. Med unntak av straffeloven §§ 192 (voldtekt) og 201 a (grooming)

er dette anmerkninger som allerede i dag fører til slik utelukkelse etter barnevernloven § 6-10.

Departementet foreslår videre å beholde dagens regel i barnevernloven § 6-10 sjette ledd om

at brudd på straffeloven § 194 (seksuell omgang med innsatt/en som er plassert i

anstalt/institusjon under kriminalomsorgen, politiet eller barnevernet og som der står under

vedkommendes myndighet/oppsikt) og brudd på straffeloven § 203 (seksuell omgang eller

handling med person under 18 år mot vederlag), skal føre til utelukkelse. Departementet

foreslår dessuten at overtredelse av straffeloven § 233 (forsettlig drap) også skal medføre

utelukkelse.

Barne- likestillings- og inkluderingsdepartementet foreslår altså at person med anmerkning

knyttet til straffeloven §§ 192, 193, 194, 195, 196, 197, 199, 200 andre ledd, 201 første ledd

bokstav c, 201 a, 203, 204 a og 233 ikke skal få adgang til å ha oppgaver overfor mindreårige.

Dette gjelder seksualforbrytelser og forsettlig drap. Med unntak av § 203, er dette

straffebudene som skal anmerkes i samsvar med politiregisterloven § 41 nr.1, dvs. uten

tidsbegrensning.

For så vidt gjelder de resterende straffebestemmelsene, er dette bestemmelser der det gjelder

tidsbegrensninger for hvorvidt anmerkninger skal tas med. Dette gjelder straffeloven §§ 162

(narkotikaforbrytelser), 219 (mishandling i nære relasjoner), 224 (menneskehandel), § 229 annet og tredje straffalternativ (ramme tilfeller der handlinger påfører offeret skader av et visst omfang og der handlingen resulterer i at offeret dør eller påføres betydelig skade på legemet eller helbred), §§ 231(rammer voldshandlinger som er enda grovere), og 268 jf. 267

(simpelt og grovt ran). Hvorvidt anmerkninger uten videre skal føre til utelukkelse

(midlertidig yrkesforbud), eller om det i disse tilfellene bør åpnes for skjønn, må ses i

sammenheng med hvilke tidsbegrensninger som gjelder. I følge politiregisterloven § 40 skal

ubetinget fengsel inntil 6 måneder, betinget fengsel eller bøter ikke anmerkes når reaksjonen

er ilagt mer enn 3 år tilbake i tid. Lovbrudd begått av person under 18 år skal ikke anmerkes

når lovbruddet har medført dom på betinget fengsel eller bot og er begått mer enn 2 år før

politiattesten utstedes. Ubetinget fengsel i mer enn 6 måneder skal ikke anmerkes når

reaksjonen er avsluttet mer enn 10 år tilbake i tid.

Barne, - likestillings- og inkluderingsdepartementet foreslår at utgangspunktet også for

personer med anmerkning knyttet til straffeloven §§ 162, 219, 224, § 229 annet og tredje

straffalternativ, §§ 231 og 268 jf. 267, bør være (midlertidig) utelukkelse fra oppgaver overfor

mindreårige. En løsning der arbeidsgiver står fritt til å vurdere konsekvensene av slike

anmerkninger, vil i for liten grad ivareta formålet med innføringen av reglene om

barneomsorgsattest, som er å styrke beskyttelsen av barn. Utvalget straffebud er knyttet til

alvorlige forhold, og en skjønnsregel vil dessuten være vanskelig å praktisere. Anmerkningen

vil videre som hovedregel være tidsbegrenset i 3 år. En generell skjønnsregel kan for øvrig bidra til å svekke tilliten til at mindreårige tas hånd om av skikkede personer, jf. politiregisterloven § 37 nr. 4.

Departementet har imidlertid vurdert en snever unntaksadgang for tilfeller der den aktuelle reaksjonen anmerkes med tidsbegrensning på 10 år og det er kort tid igjen før anmerkningen vil bli slettet. En slik unntaksadgang bør vare kunne komme til anvendelse i svært få tilfeller, og må ses som en sikkerhetsventil. Forutsetningen må være at det gjelder en person som har en enkeltstående anmerkning fra lang tid tilbake. Arbeidsgiver må videre kunne legge til grunn at anmerkningen verken indikerer en risiko for at den mindreårige kan utsettes for overgrep eller at en ansettelse vil svekke tilliten til at mindreårige ivaretas av skikkede personer. Dette tilsier at et slikt unntak bare kan komme til anvendelse overfor de minst grove forholdene. Den aktuelle oppgavens art vil også ha betydning. For eksempel vil terskelen for en person som skal ansettes som renholder på en institusjon, være lavere enn for en som skal ansettes som miljøarbeider. Departementet ser at en slik regel vil være vanskelig å praktisere, men foreslår under tvil en slik adgang.

## 5.3 Forslag til konsekvenser i barnevernloven av merknader på uttømmende attest

Også konsekvenser av anmerkninger på uttømmende attest skal reguleres nærmere i

særlovgivningen.

Barne- likestillings- og inkluderingsdepartementet viser til at kravet til uttømmende attest

gjelder person som skal ha heldøgns omsorgsansvar for barn i sitt private hjem. Dette er

personer som i særlig grad vil opparbeide tillitsforhold til mindreårige samtidig som det

offentliges mulighet til innsyn og kontroll er begrenset. Konsekvensene av anmerkninger på

attesten bør derfor være minst tilsvarende hva som følger av anmerkninger på avgrenset attest.

En uttømmende attest omfatter reaksjoner på overtredelser av samtlige straffebud uten

tidsbegrensning. En generell regel om at anmerkninger på uttømmende attest skal føre til

utelukkelse fra oppgaver overfor mindreårige, vil derfor være for streng. Departementet

foreslår at anmerkninger som ville fremgått av avgrenset attest, skal ha tilsvarende

konsekvenser som anmerkninger på avgrenset attest. Departementet foreslår videre at

anmerkninger som ikke ville fremgått av avgrenset attest, skal føre til utelukkelse dersom

disse gir anledning til tvil om personens egnethet.

# 6 Om vandelskontroll av utlendinger

I henhold til politiregisterloven § 36 er hovedregelen at man baserer seg på opplysninger som

fremkommer av den norske attesten. Etter § 36 nr. 1 likestilles imidlertid politiattest utstedt i

annet EØS-land med norsk politiattest. I Ot.prp. nr. 108 (2008-2009) kap. 21.7 vises til at

bakgrunnen for dette har sammenheng med Norges forpliktelse i henhold til EØS-avtalen om

at EØS-borgere ikke skal diskrimineres, og at man derfor må godta attester utstedt i deres

hjemland. Det vises videre til at det innenfor disse landene finnes forholdsvis pålitelige

systemer for registrering av strafferettslige reaksjoner samt at straffelovgivningen er noenlundesammenfallende med den norske. Barne-, likestillings- og inkluderingsdepartementet legger til grunn at tilsvarende vil gjelde barneomsorgsattester innhentet med hjemmel i barnevernloven.

I politiregisterloven § 36 annet ledd heter det videre at det i lov eller forskrift gitt i

medhold av lov kan stilles krav om inntil 5 års botid i Norge dersom det i forbindelse med

vandelskontroll ikke kan fremlegges politiattest som nevnt i første ledd nr. 1, og vesentlige

samfunnsmessige hensyn tilsier det. Om bakgrunnen for regelen vises til Ot. prp. nr. 108

(2008-2009) kap. 12.2.6 der det heter:

*” Hovedregelen er at krav om politiattest må likestilles med utskrift fra strafferegisteret i*

*Norge. Begrunnelsen for dette er blant annet at det i praksis ofte ikke vil være mulig å*

*gjennomføre tilfredsstillende vandelskontroll av utlendinger. Som nevnt nedenfor vil det*

*regelmessig bli svært ressurskrevende og tidskrevende å innhente og verifisere politiattester*

*fra utlandet. I enkelte tilfeller vil det dessuten selv etter en slik ressursbruk fortsatt kunne*

*være tvil om attestens pålitelighet……*

*I praksis kan det da oppstå vesentlige forskjeller i behandlingen av henholdsvis norske og*

*utenlandske søkere. I Norge utstedes politiattest for den periode vedkommende har vært*

*registrert bosatt i landet. For utlendinger med forholdsvis kort botid i Norge, vil derfor*

*attesten være av begrenset verdi idet den kun dekker vandelen i et avgrenset tidsrom. Attesten*

*avdekker således ikke potensielt alvorlige straffbare handlinger utlendingen kan ha begått*

*forut for at vedkommende kom til Norge. Tilsvarende gir den ikke utlendingen mulighet til å*

*dokumentere at vedkommende har plettfri vandel over et lengre tidsrom.”*

I proposisjonen vises videre til at man i praksis i slike saker generelt har inntatt den holdning

at man må nøye seg med det som fremkommer i den norske attesten. Etter

Justisdepartementets syn fremstår det også som naturlig at man som hovedregel velger å

basere seg på de opplysningene som fremkommer av den norske attesten: *” En annen løsning*

*vil ha som konsekvens at vandelskravet i praksis blir et yrkesforbud for utlendinger*

*tilsvarende det påbudte tidsrom. Det er klare prinsipielle betenkeligheter forbundet med at*

*man på denne måten i praksis utelukker en begrenset del av befolkningen fra et yrke. ”*

Samtidig uttales at det på enkelte områder er et reelt behov for en unntaksregel med krav til

minimum botid. I merknadene til politiregisterloven § 36 nr. 3 uttales at bestemmelser om

krav til minimum botid bare bør gis dersom vesentlige samfunnshensyn tilsier det, noe som

innebærer at slike regler bare bør gis i særlige tilfeller.

BLD viser til at kravet om vandelskontroll av personer som har oppgaver overfor mindreårige

på barnevernområdet, er begrunnet ut fra hensynet til å beskytte barn mot overgrep og

skadelig innflytelse. I dette høringsnotatet foreslås å utvide vandelskontrollen gjennom å

innarbeide politiregisterlovens regler om barneomsorgsattestenes innhold samt ved å presisere

dagens hjemler for å fremlegge politiattest. Forslagene styrker samlet sett barns beskyttelse og

bør gjelde overfor alle som skal ha oppgaver overfor mindreårige. Et minstekrav til botid i

Norge som erstatning for tilfredsstillende vandelskontroll, vil kunne ivareta dette.

Et minstekrav om botid vil imidlertid måtte gjelde samtlige utlendinger utenfor EØS-området som ikke kan fremlegge tilfredsstillende politiattest. Et slikt krav vil altså på generelt grunnlag utelukke en stor gruppe fra arbeid innenfor barnevernet i en gitt periode. Kravet vil altså ramme bredt og for øvrig omfatte et vidt spekter av yrker og oppgaver. Dette vil ha negative konsekvenser for innvandreres arbeidsmuligheter.

Etter departementets oppfatning veier hensynet til beskyttelse av barn mot overgrep tungt, og

vil vurdere nærmere om det på barnevernområdet bør innføres krav om forutgående botid. Spørsmålet om å innføre et krav om botid bør samtidig mest hensiktsmessig vurderes samlet for alle områdene der barneomsorgsattest kreves. Utfordringene knyttet til manglende mulighet for vandelskontroll av utlendinger utenfor EØS-området vil være sammenlignbare i de ulike sektorene. En innføring av krav om botid på ett område der barneomsorgsattester kreves, vil dessuten lett føre til tilsvarende krav i andre sektorer. Konsekvensene for arbeidsmarkedet for innvandrere vil videre ha sammenheng hvor mange sektorer som innfører et minstekrav om forutgående botid. Det vil derfor bli satt i gang en samlet utredning av dette

spørsmålet. Departementet inviterer imidlertid høringsinstansene til å komme med generelle

synspunkter, herunder om et eventuelt krav om botid i Norge bør være 5 år eller kortere.

# 7 Forslag til endringer i forskriften om politiattester

Departementet foreslår endringer i forskrift 15. oktober 1999 nr. 1090 om politiattest i

henhold til barnevernloven i samsvar med drøftelsene i kap. 3. Konkrete endringsforslag er

inntatt i kap. 9.2. Det vil bli utarbeidet retningslinjer til forskriften.

# 8 Økonomiske og administrative konsekvenser

For så vidt gjelder forslaget om å utvide politiattestenes innhold i samsvar med

politiregisterloven § 39, vises til Prop 12 L (2009-2010) jf. Ot.prp. nr. 108 (2008-2009) kap

20.4 om virkninger for politiet. Det heter der at lovforslaget til kapittelet om vandelskontroll

ikke i seg selv vil medføre nevneverdige merkostnader:*”Lovforslaget til kapittelet om vandelskontroll vil etter departementets oppfatning ikke i seg selv medføre nevneverdige merkostnader. Riktignok kan forslaget om fornyet vandelskontroll føre til noe merarbeid, avhengig av i hvilken grad arbeidsgivere vil benytte seg av en slik rett til å kreve fornyet vandelskontroll. Man antar imidlertid at denne merbelastningen ble kompensert av forslagene som reduserer politiets arbeid i forbindelse med vandelskontroll. Som eksempel kan nevnes at politiet ikke lenger skal påføre politiattesten flere forhold enn hva som fremgår av hjemmelsgrunnlaget og at man har fjernet utstedelse av skikkethetsvurderinger. Forslag til en generell bestemmelse om hvilke formål som berettiger hjemmel for vandelskontroll kan tenkes i noen grad å motvirke fremtidig ukritisk bruk av politiattester, og således også få en ressursbesparende effekt. ”*For øvrig vises til at det gjennom spesiallovgivning stadig skjer en utvidelse av anvendelsesområdet for bruk av politiattester. Økte kostnader grunnet nye hjemler, må derfor beregnes i forbindelse med de aktuelle lovforslagene.

BLD viser til at forslagene i dette høringsnotatet er en videreføring av eksisterende hjemler og

ikke innføring av nye. Forslaget i kap. 3.2 innebærer riktignok en presisering av enkelte av

dagens hjemler ved at det i tilfeller der det i dag *bør* kreves fremlagt politiattest, nå foreslås et

ubetinget krav. Dette vil føre til at flere politiattester enn i dag innhentes. I praksis vil det

likevel allerede kreves politiattester i et flertall av tilfellene som omfattes av endringene. Samlet sett legges derfor til grunn at forslag til lovendringer ikke vil føre til økonomiske og administrative konsekvenser av betydning. Evt. endringer i barnevernlovens regler om krav til politiattest kan gjennomføres innenfor de berørte etaters gjeldende budsjettrammer.

# 9 Endringsforslagene

## 9.1 Forslag til endringer i barnevernloven § 6-10

Barnevernloven § 6-10 skal lyde:

Den som skal ansettes i barneverntjenesten jf. § 2-1, skal legge fram *politiattest som*

*nevnt i politiregisterloven § 39 første ledd. Tilsvarende gjelder for støttekontakter, tilsynsførere og andre som utfører oppgaver for barneverntjenesten som ledd i hjelpetiltak etter § 4-4.*

Den som skal ansettes i en institusjon som er omfattet av § 5-1, eller i et statlig senter

for foreldre og barn, i en privat eller kommunal institusjon eller senter for foreldre og barn

som er godkjent etter § 5-8, eller et omsorgssenter for mindreårige etter kapittel 5A, skal

legge fram *politiattest som nevnt i politiregisterloven § 39 første ledd. Tilsvarende gjelder andre som* utfører oppgaver for institusjonen, senteret for foreldre og barn eller omsorgssenteret for mindreårige, og som har direkte kontakt med barn og unge eller foreldre som oppholder seg der.

*Den eller de som skal godkjennes som fosterforeldre, jf. § 4-22, skal legge fram*

*uttømmende og utvidet politiattest i samsvar med politiregisterloven § 41. Tilsvarende gjelder*

*private som tar i mot barn som avlastningstiltak. Det kan kreves avgrenset politiattest etter politiregisterloven § 39 første ledd også fra andre som bor i fosterhjemmet eller avlastingshjemmet.*

*Person med anmerkning knyttet til straffeloven §§ 192, 193, 194, 195, 196, 197, 199, §*

*200 annet ledd, § 201 første ledd bokstav c, §§ 201 a, 203, 204 a og 233 skal ikke få adgang*

*til å ha oppgaver overfor mindreårige. Person med anmerkning knyttet til straffeloven §§ 162,*

*219, 224, § 229 annet og tredje straffalternativ, §§ 231 og 268 jf. 267 skal ikke få adgang til å*

*ha oppgaver overfor mindreårige med mindre særlige grunner foreligger. Person som skal legge fram uttømmende og utvidet politiattest etter tredje ledd, skal ikke få adgang til å ha oppgaver som der nevnt, dersom anmerkning kan skape tvil om vedkommende er egnet for oppgaven.*

*Departementet kan gi utfyllende forskrifter til bestemmelsen.*

## 9.2 Forslag til endringer i forskrift 15. oktober 1999 nr. 1090

**§ 1.** *Politiattest for ansatte i den kommunale barneverntjenesten*

Alle som skal ansettes i kommunens barneverntjeneste eller som skal utføre

arbeid på barneverntjenestens vegne, jf. lovens § 2-1, skal legge frem *politiattest*

*etter § 6-10 første ledd*. Krav om politiattest gjelder bare personer

som utfører arbeid etter lov om barneverntjenester § 2-1. Den som foretar

ansettelsen har ansvaret for at politiattest blir krevet fremlagt.

**§ 2.** *Politiattest for personale i institusjonene og ved omsorgssentrene for*

*mindreårige*

Den som skal ansettes i en institusjon som er omfattet av § 5-1, en privat eller kommunal institusjon som er godkjent etter § 5-8, eller et omsorgssenter for mindreårige etter kapittel 5A, skal legge fram *politiattest etter § 6-10 annet ledd*. Den som foretar ansettelsen har ansvaret for at politiattest blir krevet fremlagt. Institusjonens eller omsorgssenterets styrer eller leder *skal* kreve fremlagt *slik politi*attest også fra andre som utfører oppgaver for institusjonen eller omsorgssenteret som innebærer direkte kontakt med barn og unge

som oppholder seg der.

Dersom eier av privat institusjon eller omsorgssenter for mindreårige som er

godkjent etter § 5-8 skal arbeide eller oppholde seg regelmessig i

institusjonen eller omsorgssenteret, skal vedkommende legge fram *politiattest etter § 6-10 annet ledd* for statlig regional barnevernmyndighet.

0 Endret ved forskrifter 4 des 2003 nr. 1423 (i kraft 1 jan 2004), 3 juni 2008 nr. 546

(i kraft 1 juli 2008).

**§ 3.** *Politiattest for fosterforeldre* ***og foreldre i avlastingshjem***

Den eller de som skal godkjennes som fosterforeldre, jf. lovens § 4-22, skal

legge frem *uttømmende og utvidet politiattest etter § 6-10 tredje ledd*. Barneverntjenesten i den kommunen som skal godkjenne fosterhjemmet har ansvaret for at *slik* attest blir krevet fremlagt. *Tilsvarende gjelder private som tar i mot barn som avlastingstiltak.* Barneverntjenesten skal også vurdere om andre som bor i *fosterhjemmet eller avlastingshjemmet, skal* fremlegge *politiattest etter* *§ 6-10 tredje ledd tredje punktum.*

**§ 4.** *Politiattest for støttekontakter, tilsynsførere og personer som utfører oppgaver for*

*barneverntjenesten som ledd i hjelpetiltak*

Barneverntjenesten skal kreve politiattest *etter § 6-10 tredje ledd fra* støttekontakter, tilsynsførere *og* andre som utfører oppgaver forbarneverntjenesten som ledd i hjelpetiltak etter lovens § 4-4.

**§ 5.** *Politiattestens innhold*

*Politiattest etter §§ 1, 2, 3 siste punktum og 4* skal vise om vedkommende er

siktet, tiltalt, ilagt forelegg eller er dømt for brudd på bestemmelser i straffeloven *som*

*nevnt i politiregisterloven § 39 første ledd.*

*Politiattest etter § 3 første og tredje punktum skal være uttømmende og utvidet i samsvar med politiregisterloven § 41.*

Attesten skal ikke være eldre enn tre måneder.

**§ 6.** *Fremgangsmåte*

Søkere skal gjøres oppmerksom på at det vil bli krevet politiattest ved ansettelse, godkjenning eller oppnevnelse. For stillinger, oppdrag eller lignende som blir utlyst eller annonsert, skal det gjøres oppmerksom på kravet om politiattest i utlysnings eller annonseteksten. Det skal i utlysnings- eller annonseteksten også gjøres oppmerksom på at attesten ikke skal legges ved søknaden. Attest skal kun kreves av den søkeren som tilbys stillingen eller som skal oppnevnes eller godkjennes til å utføre de oppgaver som omfattes av denne forskrift.

For utstedelse av attest gjelder lov 11. juni 1971 nr. 52 om strafferegistrering og forskrift 20. desember 1974 nr. 4 om strafferegistrering med de unntak og

presiseringer som fremgår av denne forskrift.

**§ 7.** *Følger av ikke tilfredsstillende politiattest*

*Konsekvensene av anmerkning på politiattest etter forskriften § 5, følger av bestemmelsene i lovens § 6-10 fjerde ledd.*

**§ 8.** *Oppbevaring av politiattest*

Politiattesten skal oppbevares hos det organ eller den institusjon som etter

denne forskrift er ansvarlig for å kreve politiattest fremlagt. Politiattesten skal

oppbevares utilgjengelig for uvedkommende. Den skal oppbevares så lenge

vedkommende person innehar stillingen eller oppdraget. Attesten skal makuleres når

vedkommende fratrer.

**§ 9.** *Taushetsplikt*

Den som får kjennskap til opplysninger gjennom en politiattest, plikter å hindre at uvedkommende får adgang eller kjennskap til disse. Overtredelse kan straffes etter straffeloven § 121.

**§ 10.** *Tilsyn*

Fylkesmannen kan som ledd i sitt tilsynsansvar, jf. lovens§ 2-3 *fjerde*

ledd, kreve fremlagt politiattest for alle som omfattes av denne forskrift.

**§ 11.** *Ikrafttredelse*

Denne forskrift trer i kraft 1. november 1999.